ཕྱི་ལོ་༡༩༨༦ལོར་ང་རྡ་སར་༧གོང་ས་མཆོག་གི་དྲུང་དུ་བསླབ་སྡོམ་ཞུས་སར་འགྲོ་དུས།ངས་ཆོས་སྐྱོང་རྒྱལ་ཆེན་རྡོ་རྗེ་ཤུགས་ལྡན་བསྟེན་མི་མཆོག་པའི་གནས་ཚུལ་ཚར་དང་པོར་ཐོས།དེ་དུས་རང་ཉིད་ལོ་༢༢་ནས་༢༣་བར་ཡིན།དེ་དུས་ལོ་ཆུང་ཆུང་ཞེ་དྲག་རེད།དེ་ནས་ང་ཐུབ་བསྟན་དར་རྒྱས་གླིང་ལ་བསླེབས་པ་དང་།དེ་དུས་ངའི་དགེ་རྒན་ཚང་མ་ཆོས་སྐྱོང་རྒྱལ་ཆེན་རྡོ་རྗེ་ཤུགས་ལྡན་བསྟེན་གསོལ་གནང་མཁན་རེད།ང་ཚོ་ཚང་མས་ཆོས་སྐྱོང་བསྟེན་གསོལ་བྱེད་པ་མ་ཟད་ང་དང་འབྲེལ་བ་ཡོད་པའི་ཆོས་གྲོགས་ཚང་མས་རྟག་པར་ཟླ་སྐང་བཏང་གིན་ཡོད།སྐབས་དེ་དུས་ཕ་གི་ཆོས་སྐྱོང་གི་སྐོར་རྙོག་དྲ་རྩ་ནས་ཡོད་མ་རེད།འདི་འདྲ་རྙོག་དྲ་མེད་པ།དེ་དུས་ང་ལོ་ཆུང་ཆུང་།ཉམས་ཆུང་གཞན་ལས་མི་འདྲ་བ།རིགས་པ་ཡག་པོ།རྣམ་པ་དག་རེད་ཟེར་ན་སྐྱོན་མེད།ངའི་བསམ་ཚུལ་ལ།མི་ལོ་ཆུང་དུས་རྣམ་པར་དག་པ་ཡོད་ས་རེད།ལོ་ཡར་རྒས་ཚར་དུས་དེ་ནས་དངོས་པོའི་གནས་སྟངས་དང་དེ་ལག་ལེན་གནང་ཐབས་ཤེས།དེ་ལྟར་བྱས་ནས་མི་ཞིག་ཡོངས་སུ་སྨིན་པ་དང་སོ་སོའི་མི་ཚེ་འདིར་ལག་ལེན་ཇི་ལྟར་གནང་སྟངས་དང་རིག་པའི་རྗེས་སུ་འབྲང་སྟངས་སྐོར་ཡིད་ལ་འཆར།